ኢትዮጵያ በዓለም አቀፍ ተቋማት ተወካዮች ላይ ተገቢውን የሙስና ምርመራና ክትትል የማታካሂድ መሆኑ ተገለጸ
ኢትዮጵያ በዓለም አቀፍ ተቋማት ተወካዮች ላይ ተገቢውን የሙስና ምርመራና ክትትል እንደማታካሄድ የኢትዮጵያ ስነ-ምግባርና ፀረ ሙስና ኮሚሽን አስታወቀ ። ኢትዮጵያ እኤአ ከ2010 እስከ 2015 ባከናወነችዉ የፀረ- ሙስና ኮንቬንሽን አፈፃፀም ላይ ያተኮረ ሪፖርት ለዉይይት ዛሬ ቀርቧል፡፡በውይይቱ ላይ እንደተመለከተው ኢትዮጵያ በዉጭ ሀገራትና አለም አቀፍ ተቋማት ተወካዮች ላይ ተገቢዉን የሙስና ምርመራና ክትትል የማታካሂድ መሆኑ እንደክፍተት የተነሳ ሲሆን ይህም የዉጭ ዜጎች በኢትዮጵያ ቆይታቸዉ የሙስና ወንጀል ላይ በቀላሉ እንዲሳተፉ በማድረጉ ሊስተካከል ይገባል ተብሏል።በተጨማሪም ሀገሪቱ በህገወጥ መንገድ የመንግስትን ገንዘብ በዉጭ ሀገራት የሚያከማቹ ሰዎችን ለመቆጣጠር ያወጣችዉ ህግ ተገቢና ሙስናን ለመከላከል አስተዋፅኦዉ ከፍተኛ ቢሆንም በኮንቬንሽኑ ደንብ መሠረት ኢትዮጵያ ህጉን ስታወጣ ለተባበሩት መንግስታት ድርጀት ዋና ፀሐፊ አለማሳወቋ ግን እንደ ክፍተት ተነስቷል።በሌላ በኩል የሙስና ተግባራትን ለመቆጣጠርና ለመፈተሸ ኃላፊነት ተሰጥቷቸዉ የሚሰሩ አካላት ሥራቸዉን ነፃና ከማንም ተፅዕኖ ዉጭ እንዲሰሩ ለማስቻል የህግ ከለላም ሆነ ደህንነታቸዉ የተረጋገጠ መሆን ሲገባዉ ሀገሪቱ ለነዚህ አካላት ተገቢዉን የደህንነት ጥበቃና የህግ ከለላ አለማድረጓ ሌላኛዉ ክፍተት ሆኖ በሪፖርቱ ተመላክቷል።በዚህም በሪፖርቱ አጠቃላይ ይዘትና ምክረ ሀሳቦች ዙሪያ ከሚመለከታቸዉ ባለድርሻ አካላት ጋር ምክክር ስለመደረጉም ተገልጿል። የስነምግባርና ጸረ ሙስና ኮሚሽን፣ የፌደራል ፖሊስ፣ የሲቪል ሰርቪስ ሚኒስቴር፣ የፍትህ ሚኒስቴርና ሌሎችም ጉዳዩ በቀጥታ ስለሚመለከታቸዉ ዉይይት አድርገዉ መሻሻል በሚገባቸዉ ጉዳዮች ዙሪያ ምክክር አድርገዋል ነዉ የተባለዉ።ሪፖርቱ በክፍተትነት ያነሳቸዉን ጉዳዮች ለይቶ በቀጣይ ለሚሰሩ ስራዎች ማሻሻያዎችን ለማካሄድ ያሰበ ስለመሆኑም የኢትዮጵያ ስነምግባርና ፀረ ሙስና ኮሚሽን ም/ኮሚሽነር አቶ አትክልት ግደይ ገልጸዋል።ኢትዮጵያ የመንግስታቱ ድርጅት የፀረ ሙስና ኮንቬንሽንን በማስፈፀም ረገድ ያከናወነቻቸዉን ተግባራትና የነበሩ ክፍተቶችን ያመላከተዉ ሪፖርቱ፣ ሀገሪቱ ልታሻሽላቸዉ ይገባል የተባሉ 31 ምክረ ሀሳቦች ላይ  ግምገማና የምክክር ተካሂዶባቸዋል።የተባበሩት መንግስታት ድርጅት የፀረ ሙስና ኮንቬንሽን እኤአ በጥቅምት 31፣ 2003 በመንግስታቱ ድርጅ ጠቅላላ ጉባኤ ዉሳኔ ቁጥር 58/4 መሰረት የተቋቋመ ኮንቬንሽን ነዉ። ኢትዮጵያም የኮንቬንሽኑ ፈራሚ ሀገር ስትሆን እኤአ በታህሳስ 10፣ 2003 ስምምነቱን በአባልነት ፈርማለች።
ሆኖም ሀገሪቱ በኮንቬንሽኑ አንቀፅ 44 ላይ ተቃዉሞ የነበራት በመሆኑ ኮንቬንሽኑን ተቀብላ ያፀደቀችዉ ከአራት አመታት በኋላ እኤአ በ2007 ነበር።186 የአለም ሀገራት የኮንቬንሽኑ ፈራሚዎች ሲሆኑ፣ አባል ሀገራቱ የእያንዳንዱን ሀገር የአምስት አመት አፈፃፀም በመገምገም ሪፖርቶችን ያቀርባሉ።በዚሁ መሰረት ኢትዮጵያ እኤአ ከ2010 እስከ 2015 ድረስ ያነበራትን የፀረ ሙስና ኮንቬንሽን አፈፃፀም በተመለከተ ሁለት ሀገራት ጥናት አካሂደዉ ሪፖርቱን ይፋ አድርገዋል።አፍሪካዊቷ ቶጎ እና ማለታ የኢትዮጵያን አፈፃፀም የገመገሙ ሲሆን፣ ኢትዮጵያም ከኮንቬንሽኑ መሠረታዊ ድንጋጌዎች አንፃር በ31 ጉዳዮች ላይ ክፍተት ስለማሳየቷ ሪፖርቱ አመላክቷል።226 ገፅ ባለዉ ሪፖርት መሰረት ዋና ዋና የተባሉ ችግሮች ተብራርተዋል።